သာဆိုင်

ဦးသာဆိုင် (၂၄ ဒီဇင်ဘာ ၁၉၄၆ မွေးဖွား)သည် ၁၉၉၀ ပြည့်နှစ် NLD လွှတ်တော်အမတ်ဟောင်း နှင့် နိုင်ငံရေးအကျဥ်းသားဟောင်းတစ်ဦး ဖြစ်သည်။NLD မှ ခွဲထွက်လာကြသူအချို့ တည်ထောင်ထားသည့် အမျိုးသားဒီမိုကရေစီအင်အားစုပါတီ ၏  ဥက္ကဋ္ဌ လည်း ဖြစ်ခဲ့သည်။ 

 ငယ်ဘဝ နှင့် ပညာရေး 
၁၉၄၆ ခုနှစ်၊ဒီဇင်ဘာ ၂၄ ရက် တွင် အဖဦးသာပို၊အမိဒေါ်စိန်မေ တို့က ရန်ကုန်တိုင်း၊တွံ့တေးမြို့နယ်၊ပဒါန်ရေကျော်ရွာ တွင် မွေးဖွားခဲ့သည်။ငယ်စဥ်ဘဝ မူလတန်းပညာရေးကို မွေးရပ်ဇာတိ ပဒါန်ရေကျော်မူလတန်းကျောင်း တွင်ပင် ဖြတ်သန်းခဲ့သည်။နောက်ပိုင်း အလယ်တန်း နှင့် အထက်တန်းပညာများကို ရန်ကုန်မြို့မကျောင်း ၌ သင်ယူခဲ့သည်။

၁၉၆၇ ခုနှစ် တွင် အထက ၁ စမ်းချောင်း မှ ဆယ်တန်းအောင်မြင်ခဲ့သည်။ယင်းနောက် ရန်ကုန်တက္ကသိုလ် သို့ သမိုင်းအထူးပြုဘာသာရပ် ဖြင့် တတိယနှစ်အထိ တက်ရောက်ခဲ့သည်။

ထို့နောက် သူသည် တွံတေးမြို့ ရှိ မိသားစု သစ်စက်လုပ်ငန်းကို ဦးစီးလုပ်ကိုင်ခဲ့သည်။

 နိုင်ငံရေးဖြတ်သန်းမှု 
၈၈၈၈ အရေးအခင်းအပြီး တည်ထောင်ဖွဲ့စည်းခဲ့သည့် အမျိုးသားဒီမိုကရေစီအဖွဲ့ချုပ် သို့ ၁၉၈၈ ခုနှစ် ထဲမှာပင် ဝင်ရောက်ခဲ့သည်။၁၉၉၀ ပြည့်နှစ် အထွေထွေရွေးကောက်ပွဲ တွင် အမျိုးသားဒီမိုကရေစီအဖွဲ့ချုပ် ကိုယ်စားပြုပြီး တွံ့တေးမြို့နယ်၊ပြည်သူ့လွှတ်တော် အမှတ်(၁) မဲဆန္ဒနယ်မြေ မှနေ၍ ရွေးကောက်ပွဲဝင်ခဲ့သည်။အမတ် အဖြစ် ရွေးချယ်ခံရသည်။ပါတီ တွင်လည်း ရန်ကုန်တိုင်းစည်းကော်မတီ နှင့် ဗဟိုကော်မတီဝင် တာဝန်များ ပေးအပ်ခံရသည်။

၁၉၉၀ ပြည့်နှစ် တွင် စင်ပြိုင်အစိုးရအဖွဲ့ နှင့် ဆက်သွယ်မှုကြောင့် ဖမ်းဆီးခံရသည်။ပုဒ်မ -  ၁၂၂ (၁) ဖြင့် ထောင်ဒဏ် ၂၅ နှစ် ကျခံခဲ့ရသည်။

၁၉၉၂ ခုနှစ် မေလတွင် လွတ်ငြိမ်ဖြင့် ပြန်လည် လွတ်မြောက်လာခဲ့သည်။

၂၀၁၀ ပြည့်နှစ် အရောက်တွင် ဦးသာဆိုင် သည် ဦးခင်မောင်ဆွေ၊ ဒေါက်တာသန်းငြိမ်း၊ဦးစိန်လှဦး၊ဦးတင်အောင်အောင် တို့နှင့်အတူ   အမျိုးသားဒီမိုကရေစီအင်အားစုပါတီ တည်ထောင်သူများထဲပါဝင်လာခဲ့ပြီး ပါတီပြောင်းသွားခဲ့သည်။ထိုပါတီ တွင် ဗဟိုအလုပ်အမှုဆောင်ကော်မတီ၊ဗဟိုကော်မတီဝင်များ အဖြစ် ထမ်းဆောင်ခဲ့သည်။   

သူသည် ၂၀၂၀ ပြည့်နှစ်၊အထွေထွေရွေးကောက်ပွဲ တွင်  အမျိုးသားဒီမိုကရေစီအင်အားစုပါတီ ကိုယ်စားပြု၍ ဝင်ပြိုင်ခဲ့သော်လည်း အနိုင်မရခဲ့ပေ။

ယင်းနောက် ပါတီအကြီးအကဲ ဦးခင်မောင်ဆွေ သည် စစ်ကောင်စီ အဖွဲ့ဝင် အဖြစ် ခန့်အပ်ခံရပြီးနောက် သူသည် ပါတီကို ထိန်းကျောင်းသူများထဲမှ တစ်ဦးဖြစ်လာခဲ့ပြီး၊ပါတီ ဥက္ကဋ္ဌဒေါက်တာဝင်းနိုင် ကျန်းမာရေးအခြေအနေအရ  ပါတီမှနုတ်ထွက်သွားနောက် ၂၀၂၃ ခုနှစ်၊မတ် ၃ ရက်တွင်  အမျိုးသားဒီမိုကရေစီအင်အားစုပါတီ ၏ ဦးဆောင်သူ ဖြစ်လာခဲ့သည်။သူ ဦးဆောင်သည့် ပါတီသည် နိုင်ငံရေးပါတီများမှတ်ပုံတင်ခြင်းဥပဒေ ပုဒ်မ(၅) ပုဒ်မခွဲ (စ)ပါ သတ်မှတ်ပါတီဝင်ဦးရေမပြည့်မီခြင်း အချက်ကြောင့် ၂၀၂၅ ခုနှစ် စက်တင်ဘာ ၉ ရက် တွင် ပါတီ ဖျက်သိမ်းခြင်း ခံခဲ့ရသည်။

 ပုဂ္ဂိုလ်ရေးဘဝ 
သူသည် အိမ်ထောင်သည် တစ်ဦး ဖြစ်သည်။သမီး ၂ဦး ထွန်းကားခဲ့သည်။

 ကိုးကား 

ကဏ္ဍ:မြန်မာ့နိုင်ငံရေးသမားများ